GARBIKETA eta DESINFEKZIOA etxeko garagardogintzan - Etxeandia Garardauak\nNaiz eta betidanik ur beroa erabiltzea hobe dela gomendatu den, ez da demostratu horrela denik. Ikerketok ere xaboi berezirik ez dagoela zertan erabili behar erakusten digute, garagardoa egiteko bai behintzat. Xaboi arrunt batek, ondo eginiko garbiketa batekin nahikoa da.\nEstropajoak mikro-organismo gordeleku ederra da!. Ondo garbitu, egozi edo desinfektatu, eta askotan aldatu.\nGARBIKARI EDO DETERGENTEA\nGure gailuak garbitu behar dira, beti eta egozketa ostean erabili beharrekoak desinfektatu ere. Garbiketa hau urarekin egin genezake kasu gehienetan, eta mekanikoki zikinkeria kenduz, baina garbikari edo detergente bat erabiltzea ere komeni litzake.\nIndustria alimentarioan lan honetarako produktu bereziak daude eta ez dira etxeko garbikariak erabiltzen. Indutria alimentarioan erabiltzen diren garbikariak neutroak dira, hau da ez dute usain berezirik, etxekoak ordea lurrin ezberdinak dituzte (limoia, pinua,…) eta ondo urberritu edo argitu beharra dago, garagardoan zapore arrotzik utzi ez dezan.\nDana dala garbikari hauek gure garagardoan eragin txarra izaten dute eta komeni da beti ondo urberritu edo aklaratzea. Anti-espumanteak izaten dira, hau da garagardoaren bitsari kalte egiten dio.\nGure trasteak garbitzerakoan, plastikozkoekin kontuz ibili behar gara! Ez da komeni burnizko estropajorik erabiltzea, ezta gehiegizko indarrarekin garbitzea. Plastikozko ontziak marratu edo urratu egiten dugu eta urradura hoiretan mikro-organismo kutsatzaileak gorde egingo dira.\nBASE+AZIDOA = DESINFEKZIO OSOA\nSosa Cáustica (Sodio Hidroxidoa): Uretan %2ko diluzioaz. 13,5 ko Ph du. Ur berotan hobe funtzionatzen du (eraginagoa da), gehienez 80º. Normalean hautsean edo bolatxoetan dator. Usainik ez du, erraz urberritzen da. Desinkrustantea da, eta garagardogintzan aurkitu genitzaken zikinkeri eta inkrustazio gehienak ondo kentzen ditu. Biozida bat da. Sosa Cáustica erabiltzerakoan eskunarruak eramatea komeni da. Kobrea erasotu egiten du (garbitzen du ere…).\nKloroaren krisia eragina izan du ere Sosa Kaustikoan, teknologia berdina erabiltzen delako eta eskasia edo hornidura problemak daude edo izan daitezke.\nSodio fosfatoa (Monosodikoa, disodikoa eta trisodikoa). Autsean etortzen da eta industria alimentarioan asko erabiltzen da jakien Pha regulatzeko eta kontserbante bezala (okelan) E339 bezala ezaguna. Aluminoa oxidatu egiten du. Biozida.\nBicarbonato sodio: Ez du indar gehiegirik. Ondo aklaratzea komeni da garagardoaren Ph-an eraginik izan ez dezan.\nProduktu alkalinoak eta azidoak ezin dira elkarren artean nahastu. Batzuk gainera oso arriskutsuak dira (leherketa arriskua ere egon daiteke) eta oso korrosiboak bilakatzen dira eta/edo erreakzio kimiko indartsuak sortzen dituzte.\nBeti ere ondo aklaratu edo urberritu behar dira, batipat bata erabili behar badugu bestearen ondoren.\nAzido fosforikoa (H3PO4): %0,1tik %2ko disolbatzeak ahalbidetzen du. Oso erabilia industria alimentarioan garbiketarako. Kaltzio inkrustazioak kentzeko oso baliagarria da (barriletan, serpentinetan, depositoetan eta interkanbiadoreetan). Inoxidablea kaltetu dezake epe luzean ere. Industria alimentarioan E338 (acido ortofosforico) lez ezaguna, freskagarrietan erabiltzen da, antioxidante eta estabilizante lez.\nAzido fosforikoa garagardogintzan, beratzea azidifikatzeko erabiltzen da. Nire gomendio pertsonala, horren atzetik bagabiltza malta azidoa erabiltzea hobe dela!\nAzido azetikoa (ozpina): ozpina biozida bat da ere, baina etxeko ozpinak kutsatuta etorri daiteke, bakterio azetikoak ekarri ditzake eta gure instalazioak kutsatu. Horregaitik hobe da desinfekezio lanetarako propio saltzen duten produktua erabiltzea. Kobrea asko erabiltzen dugunean, komenigarria azido hau erabiltzea; kobrea ondo garbitzen du kaltetu barik.\nAzido zitrikoa: Etxeko garbikari askok erabiltzen dute azido zitrikoa, desinfektate bezela.\nÁcido perazetikoa (peroxiacético): %0,02a disolbatzen da uretan. Azken uneko desinfektante bezela erabiltzen da (asko erabiltzen da industria alimentarioan). Lurrintzeko pote batean sartu eta iturri, botila, hodi eta lan superfizien gainetik botatzen da. Ez dago zertan urberritu beharrik.\nDesinfektanteak eragin egokia izateko, desinfekeatu beharrekoa ondo garbia egon behar du. Garbitzeko garbikari edo detergenteak erabiltzen dira, eta desinkrustatzeko mekanikoki garbikariarekin edo kimikoki azido zein alkalinoekin.\nKloroa: (Lixiba) Etxeko lixiba oso egokia da desinfekzio lanetarako (%10ko proportzioan disolbatzen da uretan). Desinkrustantea da ere eta garbiketa lanetarako ere erabili daiteke. Ur otzarekin eragin handiago du. Ur berotan lurrindu egiten da kloroa. Ondo urberritzea komeni da, klorinak eragin eta zapore txarrak dute legamien eta garagardoen gain. Ez da komeni metalezko trasteekin kontaktuan gehiegi uztea, korrosiboa da eta altzairua ere erdoildu dezake.\nKloroaren krisiak: Kloro (lixibari), Sosa Kaustikoa eta azido klorhidrikoari eragiten dio. Produktu hauek fabrikatzen zuten 10 fabrika zeuden estatuan. Hoietatik pasadan urtean (2018) bost itxi egin zuten. Araudiaren aldaketa bat izan da; Lege berriarekin merkurioa erabiltzeari utzi behar diote, beste teknologia bat erabili behar dutelarik (menbrana sistema). Teknologia berri hau ekologikoagoa eta energetikoki merkeagoa da, baina hasierako inbertsioa handia egitea eskatzen du.\nYodo (Yodoforos). Yodo polimeroekin nahastuak dira. Marroi-argi kolorezkoa izaten da (kolorea galtzen badu, yodoa indarra galdu duela esan nahi du). 10 minutu gailuekin kontaktuan nahikoa da ondo desinfektatzeko. Urberritzea beharrezkoa da, antiespumantea izan daitekeleako, garagardoan.\nPeroxidoak (Peroxido de hidrogeno): Peroxidoa egiten duena oxidatzea da. Ondo egiten du lan beroarekin (80º ingurutan hobe ondiño), eta 5 – 8 Ph maila barruan. Esporak batipat eta bakterioak maila txikiagoa akabetzeko oso baliagarria da. Likidoan zein hautsean dago salgai, zenbait izen komertzial ezberdinekin: chemi-pro, oxigeno activo,…\nUr oxigenatua peroxidoa da. Zuzenean erabili daiteke, aklaratu beharrik gabe, eskuak garbitzeko edo azken uneko desinfektaten arin bezala.\nAlkohola: Ez da 100% alkohola erabiltzen, %70ekoa superfizieak eta eskuak garbitzeko eragingarriagoa dela ikusi da. Naiz eta oso indartsua ez izan, asko erabiltzen da industria alimentarioan, lurrindu eta ez duelako arrastorik uzten. Erabilgarria da oso, azken uneko desinfekzioan.\nOzonoa (O3): Gero eta gehiago erabiltzen da garagardo industrian; Ondiño, dena dela, bere erabileran ikertzen jarraitzen da, aplikazio berriak aurkituz, eta ohiko erabilera batzuk dudan jarriz. Ura garbitzeko erabilgarri da.\nOzono erabilera industrian, adibidea: https://www.youtube.com/watch?v=ezKahaJbP8c&vl=sv\nPasteurizazio unitateak (PU): Produktuaren kalitatea eskazagoa da gero eta bero gehiago erabilita.\n15-30 PU artean kokatzen da garagardoa egoki esterilizatzeko neurria. Garagardo legamia (S. cerevisiae) adibidez, 60 gradutan hiltzen da %100’eko ziurtasunarekin, eta hori izaten da tenperatura erreferentzia pasteurizazioa egiterakoan. Bigarren balioa kontuan izan behar duguna denbora da. Zenbat denbora behar den tenperatura lortzeko, eta zenbat denbora egon behar duen tenperatura horretan geu behar dugun PU-a lortzeko.\nPU = Tenpora (minutuetan) x 1,393 ^(Tº-60)


Irekia Eusko Jaurlaritza - Gobierno Vasco :: Giza eskubideen eta hezkuntza arloko eragileak, Aieteko Pedagogia Baliabideen Zentro berriaz eztabaidatzen\nGiza eskubideen eta hezkuntza arloko…\n\nGiza eskubideen eta hezkuntza arloko eragileak, Aieteko Pedagogia Baliabideen Zentro berriaz eztabaidatzen Iturria: Irekia\n\nBeren ekarpenek datorren urtean abiaraziko den zentro horren behin betiko proiektua osatuko dute.\nZentroaren jarduera urtebeteko maiztasuna izango duten bi ekitaldiren antolakuntzan oinarrituko da:Giza Eskubideen Aldeko Pedagogia-baliabideen Tokiko Azoka bat eta Nazioarteko Mintegi bat.\nGiza eskubideen eta hezkuntza arloko eragileak Aieteko Pedagogia Baliabideen Zentro berriaz eztabaidatu dute gaur, erakunde-agintari ezberdinekin batera. Topaketaren xedea izan da ekimena -iragan udan aurkeztua izan zena- eragileen artean ezagutaraztea, bai eta beren ekarpenak jasotzea ere, datorren urtean D2016 Kultur Hiriburutzaren legatu gisa abiaraziko den behin betiko proiektua osatzeko.\nSaioa, gaur goizean Gipuzkoako hiriburuko Aiete Jauregiko Bakearen Etxean egin den lan-jardunaldiaren baitan egin da. Bertan, Gipuzkoako Ahaldun Nagusi Markel Olanok, Donostiako Alkate Eneko Goiak eta Bake eta Bizikidetza Idazkari Nagusi Jonan Fernandezek erakunde-ekimen honen lan-plangintza aurkeztu diete bertaratuei.\nHiru agintariek gogoratu dutenez, Aieteko giza eskubideen aldeko pedagogia baliabideen zentroaren egitekoa izango da "giza eskubideen inguruan hezteko erreminta bereziak "biltzea, sortzea eta hedatzea": filmak, dokumentalak, testuak, antzerki edo literatura lanak, etab. Proiektu honen jatorria aipatu hiri erakundeek D2016 Kultur Hiriburutzaren lan-markoaren baitan garatu duten lankidetza-lana izan da.\nJardunaldiak, halaber, New Yorkeko Columbia Unibertsitateko irakasle eta HREA (Human Rights Education Associates) erakundeko fundatzailekide eta aholkulari Felisa Tibbittsen hitzaldi bat hartu du barne. Bere izenburua, ondokoa: Giza Eskubideetan Hezteko Pedagogia eta Praktikak. Tibbittsek, halaber, erakunde ezberdinekin lan egiten du: UNICEF, UNESCO, OSCE, Europako Kontseilua edo Nazio Batuetako Giza Eskubideetarako Goi Komisarioaren Bulegoarekin, besteak beste. Azken erakunde horrek, hain zuzen ere, pedagogia-baliabideetan zehazki oinarrituriko erakunde ezberdinen arteko lankidetza-marko bat sustatzeko asmoa iragarri du.\nZentroa Euskadin dagoeneko martxan dauden beste azpiegitura batzuen (GOGORA eta antzeko oroimenezko erakundeak) pieza osagarria izango da. Zentroak bizikidetzaren etorkizunean jarriko du bere arreta, giza baliabideen inguruko hezkuntzaren ikuspegitik.\nZentro honen jarduera urtebeteko maiztasuna izango duten bi ekitaldiren antolakuntzan oinarrituko da. Hauek, zentroaren jarduera bultzatu eta bere lan-programa egituratu eta dinamizatuko lukete: lehena, Giza Eskubideen Aldeko Pedagogia-baliabideen Tokiko Azoka bat; bigarrena, Nazioarteko Mintegi bat.\n- Azoka. Giza Eskubideen Aldeko Pedagogia-baliabideen Tokiko Azokaren xedea da hemendik sortzea. Horretarako, pedagogia-baliabideen berezko sorkuntza sustatuko du. Azoka material eta baliabideen erakusleiho eta topagune moduan antolatuko da eta Giza Eskubideen Zinemaldia bezalako beste ekimen batzuei lotuta egon liteke.\n- Nazioarteko Mintegia. Nazioarteko Mintegiaren xedea da kanpoan egiten dena biltzea. Helburua izango da giza eskubideei dagokienean mundu osoan garatzen diren pedagogia- eta partaidetza-esperientziak eta baliabideak aurkeztea eta erakustea, urtetik urtera.\nProiektuak, ondorioz, dimentsio bikoitz hori dauka: barnekoa, alde batetik, giza eskubideen arloko pedagogia-baliabideen sorkuntza sustatuz; eta, bestetik, kanpoko pedagogia-esperientzia onenak erakarriko ditu. Guzti hori, hedatzearekin osatua. Horrenbestez, hiru dira gakoak: sortzea, biltzea eta hedatzea.\nintervencion_jonan_aiete_in... behera kargatu (6 MB)\nfernandez_agenda_bikoitza_e... behera kargatu (600 KB)\nfernandez_proiektua_eu.mp3 behera kargatu (400 KB)\nfernandez_hezkuntza_zubia_e... behera kargatu (400 KB)\nfernandez_agenda_bikoitza_e... 3 MB\nfernandez_hezkuntza_zubia_e... 2 MB\nfernandez_proiektua_eu.mp4 2 MB


Cikautxo news - Cikautxo news\nCikautxo Slovakiako plantak GM bezeroaren Platinum Supplier Status saria jaso du bere horniduraren bikaintasunagatik.\nMar 30, 2022 cikautxo\nCIKELAST BIO PRODUKTU LERRO BERRIA AURKEZTU DU CIKAUTXO TALDEAK COLONIAN OSPATU DEN FSB FERIAN\nAza 3, 2021 cikautxo\nCikelast produktu lerroko arduradunek aste honetan Alemaniako FSB ferian parte hartu dute eta baita arrakasta haundiz merkaturatu CIKELAST BIO deituriko produktu lerro berria, gaur eguneko EPDM koloredun salmentak bultzatu eta hobetuko dituena.\nTaldeak proiektu kooperatiboaren gakoak hiru minututan aurkezten dituen ikus-entzunezko berriaren ekoizpena amaitu berri du. Donostiako Nazioarteko Zinemaldiaren sasoi betean, Mondragonek ikus-entzunezko pieza berri bat kaleratu du, eta Korporazioaren hiru alderdi bereizgarritan jarri du arreta: lankidetza eta pertsonak, negozioen lehiakortasuna eta proiektuaren dimentsio globala. Bideo korporatibo berria, lehenik eta behin, Korporazioko kooperatiba eta negozio guztiei zuzenduta…\nGM-ren ONARPENA CK Berriatuari\nUzt 22, 2021 cikautxo\nCikautxo Berriatua aintzatetsi egin du GM bezeroarentzako arreta-zerbitzura eta saldu osteko zerbitzura garaiz egindako bidalketengatik. General Motors talde osoak asko estimatu du gure dedikazioa eta itxaropenen gainetik lan egiteko konpromisoa, eta aintzatetsi egin du gure erakundea bikain aritu delako.\nGM Mexikoren ONARPENA CKMX-ri\nUzt 16, 2021 cikautxoGM Mexico, Supplier Award\nCikautxo Mexiko aintzatetsi egin du GM MX bezeroarentzako arreta-zerbitzura eta saldu osteko zerbitzura garaiz egindako bidalketengatik. General Motors talde osoak asko estimatu du gure dedikazioa eta itxaropenen gainetik lan egiteko konpromisoa, eta aintzatetsi egin du gure erakundea bikain aritu delako.\nGM Indiaren ONARPENA CKIN-ri\nUzt 5, 2021 cikautxoGM India, Supplier Award\nCikautxo India aintzatetsi egin du GM IN bezeroarentzako arreta-zerbitzura eta saldu osteko zerbitzura garaiz egindako bidalketengatik. General Motors talde osoak asko estimatu du gure dedikazioa eta itxaropenen gainetik lan egiteko konpromisoa, eta aintzatetsi egin du gure erakundea bikain aritu delako.\nGM Txinaren ONARPENA CKCN-ri\nUzt 1, 2021 cikautxoGM China, Supplier Award\nCikautxo Txina aintzatetsi egin du GM CN bezeroarentzako arreta-zerbitzura eta saldu osteko zerbitzura garaiz egindako bidalketengatik. General Motors talde osoak asko estimatu du gure dedikazioa eta itxaropenen gainetik lan egiteko konpromisoa, eta aintzatetsi egin du gure erakundea bikain aritu delako.\nCIKAUTXO KARBONO-NEUTRALTASUNERANTZ DOA\nEka 24, 2021 cikautxocarbon neutrality, GLP\nMaiatzean amaitu da fuel-olioa GLPra (Petrolioaren Gas Likidotua) migratzeko proiektua, Cikautxo Indiako gure instalazioan, eta gasoliotik gas naturalera, Cikautxo Mexiko eta Cikautxo Txinako instalazioetan. Hala, eraginkortasun txikiko eta ingurumen-inpaktu handiko erregai batetik eraginkortasun handiagoko eta ingurumen-inpaktu txikiagoko erregai batera pasatzea lortzen da, instalazioko lurruna ekoizteko prozesuan. Proiektu hau bat dator Cikautxo Taldeak ingurumen-jasangarritasunaren alde egindako…\nCIKAMINTZA BEKAK 2021\nMar 25, 2021 cikautxo\nAurtengo udan ingelesa, frantsesa edo alemana ikasteko gogoa duten gazteei zuzendutako laguntzak dira. Apuntatu nahi izanez gero mesedez beheko estekan klikatuz egin dezakezu. Galdetegia bete\nCDTIk CIKAUTXO-ri lagunduko dio 850.000 eurorekin, hidrogenoz elikatutako ibilgailuen (FCEV) osagaiak sustatzeko\nOts 11, 2021 cikautxoCOOLING CIRCUIT, FCEV, HYDROGEN\nZehazki, Cikautxok hurrengo hiru urteetan prestakuntza teknologikoaren bi erakusketa prototipo berri garatuko ditu: batetik, ibilgailu mota hori bultzatzen duen erregai-pilarentzako hozte sistema eta, bestetik, ondorengo kontzeptu berri eta berritzailea: Karbono zuntzez sendotutako hodietan oinarritutako hidrogeno biltegiratze depositua. Bi teknologiak enpresaren egungo eskumenetatik oso gertu daude. Hori lortzeko, CIKAUTXO Enpresa eta Zentro Teknologikoen Partzuergo handi baten…


Wert legearen aurkako mobilizazioa deitu dute hezkuntza eragileek\nHezkuntza eragileen agerraldia, Ikasle Abertzaleei flickerretik lapurtutako irudian\n'Euskal Herrian gure hezkuntza eraiki. LOMCEri ez! Inposaketarik ez!' lelopean egingo dute manifestazioa urriaren 12an Bilbon. Deialdiaren atzean hezkuntza eragileek lortu duten adostasun multzoa dago. Ikasle guztien garapen osoa bermatuko duen heziketa garatzea, Euskal Herriarentzat curriculum propioa osatzea, ikasle eleaniztunak sortuko dituen hizkuntza eredu bakarra ezartzea, hezkuntzaren kudeaketan hezkuntza komunitatearen zein herritarren parte hartzea bermatzea eta aurreko puntuak barnebilduko dituen marko normatibo propioa sortzea daude aipatu adostasunen artean. Lehen neurri gisara, Wert legea ez aplikatzea galdegin diete Araba, Bizkaia, Gipuzkoa eta Nafarroako legebiltzar eta gobernuei.\nHezkuntza eragileen adierazpena:\nWert hezkuntza ministroak inposatu nahi duen LOMCE hezkuntza erreformaren aurrean, Euskal Herriko hezkuntza eragile gehienok, ikasle, guraso eta langile eta beste hainbat elkarte eta erakundek, lege honekiko gure aurkakotasuna adierazi dugu azken hilabeteotako hainbat agerraldi eta mobilizazioetan.\nAdierazpen hau sinatzen dugun erakundeok guztiz baztertzen dugu inposatu nahi zaigun hezkuntza erreforma hau inposatzailea, zentralizatzailea, adoktrinatzailea, uniformatzailea, atzerakoia, segregatzailea eta elitista delako eta ez dugu onartzen Euskal Herrian ezartzea.\nArgi dugu, egoeraren larritasunak bultzaturik datozen inposaketa ezberdinei erantzutetik harago, Euskal Herrian gure Hezkuntza Sistema Propioa eraikitzeko urratsetan aurrera egitea dagokigu. Eta hau honela, uste dugu guztiz beharrezkoa dugula eta garaia dela, inolako inposaketa etakanpo injerentziarik gabe, Euskal Herriko hezkuntza komunitate zein herritarrok gure herriak nahi eta behar duen hezkuntza sistema propioaren inguruan eztabaida eman eta eraikitzeko bidean urrats berri eta atzeraezinak ematea.\nBide horretan, ez gara hutsetik abiatzen. Azken hamarkada luzetan hezkuntza komunitate osoak izan dugun konpromiso eta borondateari esker eta lorturiko adostasun zabala medio, inposatu nahi izan dizkiguten lege eta dekretuen gainetik bestelako hezkuntza eredu bat ehuntzen joan gara.\nAsko dugu oraindik egiteko, baina orain arteko bide hori aintzat hartuz, baditugu abiapuntu diren eta garatzeko premia dutela uste dugun adostasun zabala batzen duten oinarrizko edukiak:\n- Ikasle guztien garapen osoa bermatuko duen heziketa\n- Inklusibo, konpentsatzailea, integratzailea eta hezkidetzailea. Aukera berdintasunean, ekitatean eta kalitatean oinarritua.\n- Euskal Herriarentzat curriculum propioa.\n- Ikasle euskaldun eleaniztunak sortuko dituen hizkuntza eredu bakarra.\n- Hezkuntza komunitate zein herritarren partaidetza demokratikoa hezkuntzaren gaineko erabaki eta kudeaketan.\n- Euskal Herrirako aurretiaz aipatutako puntuak barnebilduko dituen marko normatibo propioa.\nHau honela, hemen bildu garen hezkuntza eragileok honakoa adierazten dugu:\nAlderdi politiko, Nafarroako eta EAEko legebiltzar eta gobernuei eskatzen diegu, LOMCEa inola ere ez aplikatzea eta aldi berean Euskal Herrian gure hezkuntza eraiki ahal izateko pausoak eman eta bitartekoak jar ditzatela, kanpo injerentziarik gabe.\nKonpromisoa hartzen dugu, inposaketarik ez onartu, LOMC\nEri aurre egin eta gure herrian aplikatu ez dadin estrategia amankomunak lantzeko. Modu berean, arestia\nn aipatutako ezaugarrien baitan, Euskal Herrian behar eta nahi dugun hezkuntza sistema propioaren bidean lan eginez bururaino eramateko konpromisoa hartzen dugu.\nHonen guztiaren abiapuntutzat, “Euskal Herrian gure hezkuntza eraiki! LOMCE ez! Inposaketei ez!” lemapean, Bilbon urriaren 12an herri gisa kalera atera eta hezkuntza\nsistema propioa aldarrikatzeko deia egiten diogu euskal jendarteari.\nBilbon, 2013ko ekainaren 18an\nIkastolen Elkartea, Sortzen-Ikasbatuaz, ELA, LAB, STEE-EILAS,\nUEU (Udako Euskal Unibertsitatea), Ikasle Abertzaleak,\nHikHasi, NIZE (Nafarroako Ikastetxeetako Zuzendarieen Elkartea)


Indartsu heldu dio urriari Bagera elkarteak, eta hainbat egitasmo jarri dituzte martxan : Irutxuloko Hitza\nIndartsu heldu dio urriari Bagera elkarteak, eta hainbat egitasmo jarri dituzte martxan\nUdazkena gogoz hasi dute Bagera euskaltzaleen elkartean. Urrirako, hiru egitasmo berri antolatu dituzte, eta, gainera, ikasturte hasieran hasi ohi dituztenei ere heldu diete, esaterako, Mintzalaguna programari.\n‘La Belle Saison’ filma proiektatuko du Bagera elkarteak, frantsesez, euskarazko azpitituluekin. (Argazkia: Peliculas Feministas)\nAlde batetik, elkartekoek euskarazko zinemaren aldeko apustua egin dute. Bagerako Zineforuma jarriko dute martxan, eta saioak hilean behin izango dira. Filmak proiektatuko dituzte, jatorrizko hizkuntzan euskarazko azpitituluekin, euskaraz sortu edo euskarara itzulitako pelikulak eskainiko dituzte, eta ondoren, solasaldia izango da. Lehenengoa urriaren 15ean, asteartean, eskainiko dute, 18:30ean Koldo Mitxelenan: Udako amodioa filma, hain zuzen, frantsesez, euskarazko azpitituluekin. Hona hemen filmaren sinopsia: “1971. Delphine baserritar neska gaztea Parisera doa familiaren menpetik ihes egin eta ekonomikoki emantzipatu nahi duelako. Carole paristarra Manuelekin bizi da hirian eta feminismoaren printzipioak defendatzen ditu sutsuki. Delphine eta Carolek elkar ezagutuko dute eta euren arteko amodio-historiak bizitza aldatuko die”.\nBestetik, mintzapraktika bultzatzeko helburuari heldu dio Bagerak beste behin. Kasu honetan, herritarrak hika erabiltzen trebatzeko egitasmoa antolatu dute: Hikalaguna. Astean behin elkartuko diren bikote edo hirukoteak bilatu nahi dituzte, mintzapraktika egiteko. Urriaren 15era arte izena eman behar da honako galdetegia betez, eta taldeak osatzeko bilera bat egingo dute Bageraren egoitzan, urriaren 24an, 19:00etan. “Dagoeneko erabiltzen baduzu, oinarritxo bat baduzu, edo ikasi nahi baduzu eman izena”, zabaldu dute mezua Bagerakoek.\nAzkenik, Bikografiak proiektuaren beste saio bat egingo dute urriaren 17an. Oraingoan, gonbidatuak Haizea Nuñez abokatua eta militante feminista, eta Beñat Gaztelumendi bertsolaria izango dira. Gidari lanetan Lander Arbelaitz kazetaria arituko da. Bi parte hartzaileen biografien errepasoa izango da saioaren ardatza. Bakoitzaren alde publiko eta ezagunaz gain, euren bizitzen inguruan solas egitea da asmoa. Biografian hizkuntzekiko harremanak euren bizitzan izan duen bilakaerari arreta berezia eskainiko zaio: anekdotak, gertaera xelebreak, bizipenak, eta abar. Elkarrizketa informal horien bidez, hizkuntzak herritarren bizitza pertsonaletan eta eguneroko bizitzan duten isla jarri nahi dute agerian Bagerakoek.\nErlazionatutako edukiaMintzalaguna egitasmoan izena eman daiteke hilaren 18ra bitarte


Lianhuaqingwen-ek birusen aurkako eta hanturaren aurkako jarduerak egiten ditu koronabirus berriaren (SARS-CoV-2) aurka - Medicinerawmaterials.com\nLianhuaqingwen-ek birusen aurkako eta hanturaren aurkako jarduerak egiten ditu koronabirus berriaren (SARS-CoV-2) aurka\nZhong Nanshan, Txinako Ingeniaritza Akademiako akademikoaren taldeak egindako azken ikerketaren ustez, Lianhua Qingwenek coronavirus berriaren aurkako in vitro probak erakusten ditu. 2020ko otsaila Lianhua Qingwen kapsulak (partikulak) Osasun Batzorde Nazionalak "Coronavirus Pneumonia Diagnostiko eta Tratamendu Programa Berrian (Seigarren Edizioa)" programan sartu zituen.\nErlazionatutako artikuluak "Lianhuaqingwen-ek birusen aurkako eta hanturaren aurkako jarduera egiten du koronabirus berriaren (SARS-CoV-2) aurka", Journal-ek (Farmakologia Ikerketa) onartutakoak onartua. Artikuluan aipatzen da Lianhua Qingwen-ek espektro zabalaren aurkako antibirusak eta immunomodulazio-efektuak dituela gripearen birus batzuen gainean Txinako medikuntza tradizionalaren errezeta gisa. Lianhua Qingwen-ek SARS-COV-2 erreplikazioa nabarmen inhibitu zuen, birus morfologian eragina izan zuen eta hanturaren aurkako jarduera in vitro egin zuen. Horrek erakusten du Lianhua Qingwen-ek birusen erasoei aurre egin diezaiekeela eta COVID-19 gaixotasuna kontrolatzeko estrategia berria bihurtuko dela espero da.\nForsythia, madarikatua, efedra, almendra mingotsa frijitua, igeltsua, Radix, Radix, Houttuynia cordata, patchouli, patchouli, ruibarba, Rhodiola, mentol, erregaliz Eszipienteak: almidoia\nKoronabirusaren pneumonia berria TCM epidemiaren kategoriakoa da. Eztia da gozoa eta hotza, eta hiru mila urteko epidemiaren prebentzioa eta tratamendua ditu. Antzinatik epidemia handien lehen aukera izan da. Ikerketa modernoek frogatu dute ezpelek espektro zabaleko efektu antibirala duela.\nNanjing Unibertsitateko Zhang Chenyu irakaslearen taldeak aurkitu zuen ezti-orratzetan aberatsa den miRNAk koronavirus berriak zuzentzeko eta inhibitzeko ahalmena duela, koronavirus berrien prebentzio goiztiarrerako eta tratamendurako erabil daitezkeela. Ondoren egin diren ikerketek frogatu dutenez, MIR2911 abaraskan lotura guneak dauzkate birako hainbat genoman, hala nola Ebola birusa, Zika birusa, Afrikako txerri sukarra birusa, Ekialde Hurbileko arnas sukarra birusa eta txerri birobirusak, birusa horien erreplikazioa galarazi dezaketenak.\nOsagaietako forsitiak beroa garbitu eta desintoxikatzearen ondorioak ditu, hantura eta askapena murrizten ditu, eta "zaurien sendagai santua" bezala ezagutzen da antzinatik. Forsythia suspensak ere espektro zabaleko bakterio efektua du. Forsythia fenola eta olio lurrunkorra dira bakterioen aurkako jardueraren osagai nagusiak, batez ere eragin inhibitzaile handia du Staphylococcus aureus, Pneumococcus, hainbat disenteriako bacilo bezalako bakterio patogenoen gainean; Forsythia suspensa laburpenak ere zenbait inhibizio-eragin ditu Coxsackie B birusaren eta gripearen birusaren aurka, baita hanturaren aurkako eta antipiretikoen efektuak ere.\nHouttuynia cordata Txinako medikuntza tradizionala da, beroa garbitu eta desintoxikatzeko, karbunkulua eta pus purga ezabatzeko eta dialisi diuretikoa egiteko funtzioak dituena. Biriketako karbunkulua (biriketako abszesoa), bularreko mina, eztula eta pus eta odola, biriketako eztula, flema eta qi eta bero pozoia erabil daiteke. Karbunko mina, bero hezearen sindromea, etab.\nIkerketa modernoek frogatu dute Houttuynia cordata-k hanturaren aurkako jarduera ona duela eta arnasbideetako infekzioak tratatzeko erabil daitekeela; animalien esperimentuek erakutsi dute Houttuynia cordata olio esentzialak eragin inhibitzaile jakin bat duela gripearen birusean. Hala ere, gaur egun ez dago ebidentzia zehatzik, batez ere Houttuynia cordata-k 2019-nCoV arnas gaixotasun akutuan (koronabirusak kutsatutako pneumonia berria) prebentzio efektua duela frogatzeko saiakuntza klinikorik.\nBanlangenek beroa garbitu eta odola desintoxikatzeko eta hozteko ondorioak ditu. Haize-bero hotza, eztarriko mina eta abar bezalako gaixotasun beroetarako egokia da, eta birusen aurkako efektu jakin bat du. Hala ere, koronabirus berria gaitz bustian oinarritzen da batez ere, beraz, farmakologiaren ikuspuntutik, isatis ez da egokia prebentzio goiztiarrerako, eta ez dago ebidentzia argirik isatis eraginkorra denik koronavirus berriak prebenitzeko.\nDiammonium glycyrrhizinate Txinako medikuntza ohiko erregalizaren laburpena da. Bere egitura molekularra hormona esteroideen antzekoa da. Glukokortikoide endogeno eta exogenoen jarduera areagotu dezake, neurriz kanpoko erantzun immunologikoak inhibitu eta gibela ere babestu dezake. Koronabirus berriak eragindako gehiegizko erantzun immunologikoa eta gibeleko kalteak kendu ditzake.\nPneumonia koronario berria gerta ez dadin modu eraginkorrean saihesteko, leku jendetsuetan irtetea saihestea gomendatzen da. Aldi berean, higiene pertsonalari erreparatu behar diozu, eskuak maiz garbitu, maskara bat eraman, estutu edo eztula erabili ahoa eta sudurra ehun edo ukondoekin estaltzeko eta, aldi berean, saihestu kontaktuak eta baraualdiko animalia basatiak. Sukarra, eztula eta bestelako sintomak izanez gero, adi egon beharko zenuke, isolamendu eta babes neurri onak hartu eta garaiz joan sukarraren klinikara tratamendu medikoa jasotzera.


Terminator Genisys Revolution Hack – Android & iOS Cheat Erremintaren\nTerminator Genisys Revolution Hack softwarea GoodHacking taldeak sortu. Morehacks aurkezten duzu gaur software berri hori, guztiontzat sortu jolastu nahi duten cheats Terminator Genisys Revolution. Hau lehergai hirugarren pertsonan tiroak da, bertan John Connor laguntzeko giza arraza gorde behar duzu. Hau ez da erraza misio bat ez baduzu dute dirua eskudirutan eta urrezko gastatzeko…\nEz baduzu dirua alferrik Joko honetan nahi, emango dugu konponbide ezin hobea: download now the Terminator Genisys Revolution Hack eta boterea izango duzu Gehitu mugagabea cash Zure Joko kontuarekin. Halaber, iruzur tresna hau eman daiteke mugagabea urre nahi baduzu. Just idatzi behar nahi duzun zenbatekoa eta sakatu Hasi Hack botoian. bi minutu igaro aurretik, gutxiren buruan klik batekin egingo duzu cash mugagabea eta mugagabea urre 100% doan.\nTerminator Genisys Revolution Hack PC erabili ahal izango dira, hainbat gailu aldatu nahi baduzu, edo zuzenean zure Android / iOS gailuan. artxibatu bertsio guztiak batera pack eta bakoitzaren argibideak deskargatu ahal izango duzu. Jarraian aurkezten dugu argibideak bakarra PC bertsioa da:\nDeskargatu Terminator Genisys Revolution Hack Erremintaren\njarraitu urrats sinple hau bada izango duzula bermatzen dugu hack Terminator Genisys Revolution. Gure jokoa kontuan tresna hau probatu dugu. Emaitza hauek ditugu:


Tatiana Savitxeva - Wikipedia, entziklopedia askea.\nGdov , 1930eko urtarrilaren 23a\nShatki , 1944ko uztailaren 1a (14 urte)\n: hesteetako tuberkulosia\nidazlea, eguneroko-idazlea eta pupil\nTatiana Nikolajevna Savitxeva (errusieraz: Татьяна Николаевна Савичева; Gdov, 1930eko urtarrilaren 23a - Schatki, Gorki oblasta, 1944ko uztailaren 1a), jeneralean Tania Savitxeva deitua, nerabe bat izan zen, Bigarren Mundu Gerrako Leningradeko Setioan egunerokoa idatzi zuena.\nAlemaniarrek 1941eko irailean setiatu zuten Leningrad hiria; blokeoak 872 egun iraun zuen. Tarte horretan milioitik gora pertsona hil ziren hirian, %90 goseak jota. Tania Savitxeva haurra, familia txirokoa izaki, hamar urte zituela hasi zen sobietar armadarentzat lanean: lubakiak zulatzen, barrikadak prestatzen eta teilatuak zaintzen, etsaiak su-bonbak jaurtitzen zituenean lehenbailehen itzaltzeko.\nEgun batez, Nina ahizpa lanera joan eta ez zen itzuli. Senitartekoek hilda zegoela pentsatu zuten eta amak Ninaren ohar-liburuxka bat eman zion Tatianari, ahizpa nagusiagoa gogoan izan zezan. 1941eko abenduaren 28an, minak muntatzeko fabrikatik bueltan, Zhenia ahizpa hotzak hil zuen eta orduan erabili zuen lehenengoz Tatianak beste ahizparen liburuxka. Guztira bederatzi orritxo erabili zituen hauxe idazteko:\n1. Zhenia 1941eko abenduaren 28an hil zen, 12:30ean.\n2. Amona 1942ko urtarrilaren 25ean hil zen, arratsaldeko 3:00etan.\n3. Leka 1942ko martxoaren 17an hil zen, goizaldeko 5:00etan.\n4. Osaba Vasia 1942ko apirilaren 13an hil zen, gauerdia eta bi ordu geroago.\n5. Osaba Lesha 1942ko maiatzaren 10ean, arratsaldeko 4:00etan.\n6. Ama 1942ko maiatzaren 13an, goizeko 7:30ean.\n7. Savitxevtarrak hil egin dira.\n8. Denak hil dira.\n9. Tanya besterik ez da geratu.\nTatiana 1942ko abuztuan erreskatatu zuten beste 140 haurrekin batera, eta Krasni Bor herriko ospitalera eraman zuten osa zedin. Baina ikusmena galduta eta elikadura urritasunari aurre egin ezinda, hesteetako tuberkulosiak jota hil zen 1944ko uztailaren lehenean, 14 urte zituela.\nAkaso Leningradeko biztanle askok xehetasunez beteriko egunkari luzeagoak idatziko zituzten, Amsterdameko “atzeko” etxean Anne Frankek egin bezala. Baina nazien setioaren negu gogorretan, altzariekin batera, liburuak ere erre zituzten berotasun pixka bat lortzearren. Tatiana Savitxevak errusieraz idatzitako 60 hitzak ez zituzten inoiz argitaratu. Baina Nurembergeko epaiketetan froga gisa erabili zituzten.\n↑ a b c d Irazustabarrena, Nagore (2011-01-16) «Anne Frank errusiarra» ArgiaCC-BY-SA lizentzia.\nOrriaren azken aldaketa: 5 uztaila 2019, 18:53.


Barruan zarena, esan ala ez esan | Kultura | Berria\nBarruan zarena, esan ala ez esan\nXabier Mendigurenek Donostian girotutako hiru narrazio bildu ditu 'Zu entzuteko gaude' lan berrian. Zaintzari lotutako auziak landu ditu, andrazko protagonisten bidetik\nXabier Mendiguren idazlea, Donostiako Parte Zaharrean, atzo. JUAN CARLOS RUIZ / FOKU Tamaina handiagoan ikusi\n«Inpresioa eman izan dut asko idatzi izan dudala», aipatu du Xabier Mendigurenek (Beasain, Gipuzkoa, 1964), eta argitaratutako azken lanak hartu ditu gogoan: Arantzak barrurantz narrazio-sorta 2014an, eta Alsina eleberria 2016an, lehenagotik idatzita zuena. «Esan nahi dudana da: azkenengo lau urteetan idatzi dudana hau da. Ez da kantitatez hainbeste, 100 orriko liburuxka da». Beste istorio batzuk ere idatzi ditu tarte horretan, baina alde batera utzi ditu, lan berriaren giroarekin bat ez datozelakoan; beraz, Zu entzuteko gaude liburuak batzen du idazlearen azken urteetako lana. Hiru ipuin dira: Izurdeak, Neguko hondartza eta Zu entzuteko gaude. Osorik hartuta, «triptiko bat».\nEgileak aurrez trebatutako kontakizun-teknikak eta elementu berriak uztartzen ditu lan berriak. Baina idazleak aurreko lanetatik desberdinak diren elementuak nabarmendu ditu batik bat. Hasteko, hiru ipuinak Donostian girotu ditu, eta hori berria da Mendigurenenen literaturan. «Nahita edo nahi gabe, nire ipuinak beti edo ia beti izaten zuten gertaleku izenik gabeko herri industrial samarra; Andoain, Bergara, Azpeitia, Durango, Zornotza, Galdakao edo Beasain. Hemen, berriz, Donostia da gertalekua, eta espresuki agertzen dira zenbait leku».\nBigarren berrikuntza: hiru istorioetako protagonistak emakumezkoak dira: Irati, Edurne eta Berta. «Eta ez bakarrik protagonistak; protagonisten partener-ak, haiekin gehien hitz egiten dutenak ere beste emakume batzuk dira. Ez da emakume soil bat inguru maskulino batean. Nire orain arteko liburuekin konparatuta, istorio femeninoagoak atera zaizkit». Ez da aurrez egindako hautu bat izan, istorioak bururatu ahala ateratako kontua baizik. Baina arrazoi posible bat aipatu du gero: «Emakumeen arteko solasgaiak, baldin eta halako orokorkeriak esaterik badago, interesgarriagoak iruditzen zaizkit gizonenak baino. Eta halaxe atera da; emakumeen istorioak dira».\nZu entzuteko gaude ezberdina da aurrez landu izan dituen gaien aldean ere. Nolabait laburtzekotan, idazleak bitan banatu ditu orain arte jorratutako gaiak: batean, Euskal Herriko gatazka politiko-sozialei lotutakoak; eta «sentimenduekin zerikusia» dutenak, bestean. Bigarren horretan sartu ditu bikote harremanak, desilusioa, sexua, hausturak, sedukzioa...\nBaina liburu berrian ez da halakorik. «Beste gai batzuk atera zaizkit, eta ez dakit zergatik», aitortu du. Idazle bati behin irakurri ziona ekarri du gogora; hark zioenaren arabera, 20 urteko idazlearen pertsonaiak festetara joaten dira, eta 50 urtekoen pertsonaiak gurasoekin ospitalera. «Nire pertsonaiak ez dira joaten gurasoekin ospitalera, baina joan zitezkeen». Zaintzari lotutako gaiek pisua dute liburuan; eta orobat bakardadeak, mendekotasunak, erruduntasunak... Barruan egosten diren auziak, aitortzea kostatzen direnak.\nBlues giroko istorioak\nIpuinek musika balute, narrazio hauena bluesa litzateke Mendigurenentzat. «Ez da festarako musika, gehiago da pentsatzekoa, barrurakoa; komediatik baino gehiago dramatik duena».\nEstilo aldetik, idazleak antzeko teknika erabili du hiru istorioak kontatzeko; atal laburretan zatitu ditu, eta hala eraiki du kontakizunen erritmoa. Istorioak kronologikoki ordenatu ditu; 2016koa da lehenengoa. Zaintzaren gaia agertzen da, zaintza hitza agertzen ez bada ere. Idatzi zuen garaian hitza ez zegoen presente idazlearen gogoan, baina bai gaia. «Azken boladan etengabe agertu da, eta haziz joan da, sare sozialetako gai izar bat bihurtu da ia-ia». Hasieran, poztu egin zuen gaia erdigunera mugitzen ikusteak , baina iritsi zen une bat zeinetan «fribolitate bat» iruditu zitzaion. Argitu nahi izan du, hargatik: «Zaintza oso presente dago liburuan, baina ez dut zaintzari buruzko liburu bat egin nahi izan».\nBERRIAk liburuaren aurrerapena argitaratu zuen, joan den astean.\nMoraurekin batera, liburuaz eta bestez


2023 - Irutxuloko Hitza : Irutxuloko Hitza\n«Maite, 2023!». Hori da lagun batek erantzun zidana Nafarroako panorama politikoaren aitzinean, ni animatu nahian. Eta noski, kontrakoa lortu zuen.\nDonostian bizi den nafarra nauzu. Gustura konpartitzen dut etxea beste hiru neskekin. Aurten lehen aldiz bizitu ditugu hauteskundeak elkarrekin (nor bozkatzen dugun galdetzera ez gara oraindik hausartu). Hara non nire harridura, pisukide baten zaletasunaz jabetzean. Gustatzen zaizkiola hauteskundeak, eta ilusioa egiten diola botoa ematea! Eta horregatik etxeko sarreran, txukun-txukun, pilatu zituen, bata bestearen gainean, pisukide bakoitzaren izenean iritsi ziren propaganda aleak. Nahikoa izan zen irudi hori ikustea hauteskundeetan zenbat tona paper xahutzen den ohartzeko. Nola da posible euren burua ekologistatzat duten alderdiek ere papera hain lotsagabeki gastatzea?\nMesedez eta faborez. Zuk irakurtzen duzu propaganda? Uste duzu eraginkorrak direla? Behartuta al gaude sekula santan, urrezko txerri batengatik ere ez, bozkatuko ez dugun alderdi politiko baten propaganda jasotzera?\nAlderdi politikoek badakite aski ongi gure etxeetara bidaltzen dituzten eskutitz horiek ez ditugula irekitzen. Baina hori ez da problema, guk geuk ordaintzen baitugu dena gure poltsikotik! Hauteskunde-legearen arabera, administrazio publikoen gain geratzen da zure eta nire etxeetara egiten diren bidalketa masibo horiek. Harrapazank!\nZutabe hau idazteko informazio bila ari nintzela jakin dut herritarrok badugula aukera propaganda horri uko egiteko. Espainiar Estatuko Estatistika Institutu Nazionaleko webgunean sartu eta bertan eskatu behar da gure datu pertsonalak kentzeko alderdi politikoek jasotzen duten hautesle- erroldatik. Gestio hori egiteko beharrezkoa da administrazio publikoan erabiltzen den identifikazio elektronikoa.\nEa 2023rako estatistika institutuan gestioak eginak ditudan, alderdi politikoek bidalketa masiboak ez egiteko hautua hartzen duten, eta batez ere, ea Asiron bueltan dugun.


Gizakiok scorpio gara\nBeren zeinu zodiakalarekin harro dauden scorpio bati baino gehiagori entzun diot pasadizoa.\nIbai handi bat aldenik alde zeharkatzera zihoan hipopotamoarekin egin omen zuen topo eskorpioiak egun batez eta ea gainean eramango zuen galdegin omen zion. Hipopotamoak, itxuraz besterik iruditu arren, ez dira bat ere tontoak eta, intsektuaren ziztada pozoiz betea hiltzeko adina dela jakitun, ukatu egin zitzaion badaezpada.\nEskorpioiak arren baino arren eskatu zion gainean eramateko, hil edo bizikoa baitzuen ibaia zeharkatzea, eta bidaian zintzo portatuko zela agindu zion, garantia guztiak eskainiz.\nHandi guztiak dira bihozbera, bihotza ere handi baitute eta hipopotamoak, urrikaldurik, amore ematea erabaki zuen bere zoritxarrerako. Abiatu ziren, bada, abiatu, hipopotamoa azpian eta eskorpioia gainean, ur handiturik zetorren ibaian barrena eta bide erdia eginik zutenean edo, ahaztu zitzaion eskorpioiari emandako hitza eta bat-batean, sen ezkutu eta gaizto batek hala agindurik edo, zizta egin zion bizkarrean. Heriotzara kondenatu dutenaren desesperoarekin oldartu zitzaion hipopotamo gizajoa, baina alferrik.\n— Barrenak agindu dit —esan omen zion eskorpioiak, hil aurretik esplikazioren bat zor ziola pentsatuz, eta ur uharretan galdu omen ziren biak.\nScorpioak horrelakoak dira, karakter handikoak eta maiz burugabekeria bat egiten dutelarik, barrenak agindu dietela esanez zuritzen dute bekatua.\nNiri, ordea, pasadizoa kontatu didaten bakoitzean gizakion patu suizida etorri izan zait gogora, planeta honetan mundualdia iragaitera beharturik gauden izakiok gisa berean portatzen baikara. Ez dugu beste salbabiderik. Ez dugu mundua beste bizilekurik eta etengabe pozoiz betetako ziztadak ematen ari gatzaizkio, geure barrena ere beharbada pozoiz betea dugulako edo.


Erlijio jazarpenak XX. mendean | Erlijioabizi.com\nBy erlijioabizi ⋅ 13 octubre, 2013 ⋅ Post a comment\nFiled Under 1936ko guda, J.I. Munilla, martiriak\nDatu harrigarria: XX. Mendean aurreko hemeretzi mendetan izandako martirien bikoitza izan dira. 1917.eko Iraultza Boltxebikearen ondoren martiritza bost kontinentetako estatuetako herrialde askotan hedatu zen. Bereziki azpimarratzekoa da Errusian egin zuten jazarpen erlijiosoa; han berrehun eta hogei mila apaiza, erlijioso eta erlijiosa baino gehiago hil zituzten. Baita milioika sekular ere. “Martirien mendea” liburuan Andrea Riccardik dionaren arabera, XX. Mendean, guztira, 29 milioi kristauk jasan zuten erlijioagatik jazarpena.\nBeharbada, XX.mendean izandako martiritza zenbaterainokoa eta nolakoa izan den ulertzeko ikuspegia faltan dugu oraindik. Carlos Marxek(1818-1883) esan zuen: “erlijioa herriaren opioa da”.\nHaren ustea baino ez zen hau; ezin dugu erasotzat hartu. Baina argi dago bestalde, indarkeria gorrotoak sortzen duela eta gorrotoa hainbat ideia zehatzen ondorio dela. Eta Carlos Marxen ustearen arabera, erlijioa aberatsek sortu zuten behartsuek euren patua eta euren bizitzaren egoera kaskarra onartu eta betiko salbapenaren itxaropenean bizi zitezen. “Kapitalak” langileak zanpatuak dituen moduan, gizakia bera, bere buruak sortutako ideia honek menperatuko luke (hau da, erlijio sinesmenek). Ondorioz, Marxen aburuz, gizakiak erlijioa alde batera uztea ezinbestekoa du askatasuna lortzeko. Marxismoarentzat gizakia dagokion gizarte-mailaren produktua baino ez da eta hartaz, Jainkoagana bihurtzea pentsaezina denez, indarkeriazko iraultza dugu irtenbide bakarra. Honakoa, adibide argia dugu; okerreko ideiek anaien arteko gorrotoa zabaltzen duten ideologietan bihurtu eta errugaberen hilketen bultzatzaile eta gaizkide egiten direla argi erakusten du.\nEgiaz XX.mendean, erlijiotik kanpo bestelako jazarpenak ere gertatu ziren: arrazakeriak bultzatutakoak, kolonialak, totalitarismo politikoak,… Baina hainbeste bortizkeria kasuen artean bereziki azpimarratzekoak dira erlijio jazarpenagatik izandako martiriak: haiek, gaizkiaren aurrean gaizkiarekin erantzuteari uko egin zioten.\nAlderantziz, gaizkiari ongiarekin egin zioten aurre. Izan ere martiriek ez zuten inongo gudan borrokatu; ez zituzten armak eskutan hartu; gaizkiaren lagun egin baino, nahiago izan zuten ardi xumeen moduan hiltegira joatea. Hau da: hitzaren azalpen katolikoa ematen badugu, martiriak “odium fidei” (fedeari gorrotoa) deritzonagatik erahil zituztenak ditugu eta Kristorengan euren fedearen testigantza emanez hil ziren.\nNire ustez, XX. mendeko jazarpen erlijiosoaren martiriek oso gauza baliagarria erakutsi digute: etsaia barkatzera eramaten gaituen Ebanjelioaren aginduaren lekuko paregabeak dira. Kristok bere heriotzan egindakoari jarraituz, haiek ere euren borreroen alde otoitz egiten hil ziren, barkatzen zituztela argi eta garbi azalduz. Are gehiago, fusilatuak izan aurretik, azken txanponak borrero izango zituztenen artean banatu zituztenen kasuak ere ezagutzen ditugu. Eta beraien lekukotasuna bereziki azpimarratzekoa da egun guretzat, guk bizi dugun une historikoan beraien lekukotasuna argi-izpia delako. Zein neketsua eta zaila zaigun barkamena eskatzea! Zein gogorra egiten zaigun guri egindako kaltea barkatzea!\nEta bada martirien espiritualtasunak guretzat duen beste ekarpen nagusirik: Egiari maitasuna alegia, bai erlatibotasunaren aurrean, baita fundamentalismoen aurrean ere. Kalkutako Teresak Mendebaldeko gaitzik handienetakoa axolagabetasuna dela esan ohi zuen… “dena da zilegi” eta ‘ezerk ez du axola’ baieztapenen aurrean gure martiriek oso bestelako jarrera erakusten digute. Haien eskutik ikasi dugu balio handiko idealik badela eta horiei ezin zaiela inolaz ere preziorik jarri edo errefusik egin… Eta bestalde, egiari zor diogun maitasunagatik lagun-hurkoa hiltzea zilezko dela uste dutenen fundamentalismoaren aurrean martiriek kontrakoa erakutsi digute; hau da, Egiari zor diogun maitasunak norberaren bizitza sakrifikatzea merezi duela.\nGure Donostiako Elizbarrutian jai eguna dugu urriaren 13ko igandea hau, Tarragonan dohatsu aitortuko dituzten 522 martirien artean hiru gipuzkoar badirelako, gaurtik aurrera Donostiako santuen izendegian sartuko direnak: Patricio Beobide Cendoya (La Salleko fraide azpeitiarra), Alberto Jose Larrazabal Michelena (La Salleko fraide irundarra) eta Jose Erausquin Aramburu (Lazkaoko beneditarra). Hiruak ere Espainiako Gerra Zibilean fusilatu zituzten beste 6.832 gotzain, apaiz, erlijiosa eta erlijiosorekin batera (fedeagatik hil zituzten sekularrak zenbatzea ezinbestekoa da). Gure dohatsuen hiru parrokietan, Eskerrak Emateko Meza ospatuko dugu datozen egunotan. ‘Orduan’ kanpai hotsek dolua azaldu bazuten, ‘gaur’ aintza aldarrikatzen dute.\nOn Jose Ignazio Munilla\nGazteleraz gehiago sakontzeko:\nJose Ignacio Munilla, Gipuzkoako gotzaia, Euskadi Irratian.\nMunilla: 'Abortoaren atzean gehienetan gizonezko matxista dago'


Osasun Psikologia Orokorra + Neuropsikologia Klinikoa | Psicología y Educación | Deusto\nOsasun Psikologia Orokorra + Neuropsikologia Klinikoa > Norentzat\nZergatik master hauek?\nOnartua izateko baldintzak\nPsikologiako lizentziatua izan Europar Batasunean edo beste herrialde batzuetako atzerriko tituluak izatea.\nECD/1070/2013 aginduaren arabera, ezinbestekoa da Psikologiako tituluaren kredituetatik 90 osasun arlokoak izatea masterrean sartzeko. Informazio gehiago.\nIngeleseko B2 mailaren akreditazioa (ez dute aurkeztu beharrik izango Deustuko Unibertsitateko Psikologiako gradudunek). Ziurtagiri hori eduki ezik, Deustuko Unibertsitateak proba bat egingo du maila hori gaindituta duela ziurtatzeko. Ziurtatze horrek bakarrik balioko du Deustuko Unibertsitateko master horretara sartzeko eta ez da ziurtagiririk luzatuko.\nIkasketa espedientea (ebaluazioaren % 40).\nPrograma egiteko motibazioa. Motibazioa balioesteko honakoak izango dira kontuan: helburu profesionalak, programak prestatzen duen lanbidearekin bat datozen jarrerak eta balioak (ebaluazioaren %25).\nTaldean lan egiteko gaitasuna (ebaluazioaren % 5).\nLaneko esperientzia izatea arlo horretan, masterrarekin lotutako graduondoko edo etengabeko prestakuntzako beste ikasketa batzuk izatea (ebaluazioaren %20).\nBeste hizkuntza batzuk jakitea (ebaluazioaren % 10).\nOnarpen Batzordearen ardura da tituluan onartua izatea. Batzorde hori tituluko zuzendariak eta Masterreko bi irakaslek osatzen dute. Aldeko ebaluazioa jasotzeko, Batzordeak bi prozedura erabiliko ditu:\nHautagaiak ekarritako dokumentazioa baloratuko da:\n- Ikasketa-espediente ofiziala.\n- Curriculum vitae osoa eta hori ziurtatzen duen dokumentazioa.\n- Programa egiteko motibazioa (lanbideko helburuak, prestakuntzak kualifikatzen duen jarduera profesionalarekin bat datozen jarrerak eta balioak izatea).\n- Taldean lan egiteko gai izatea.\nOnarpen batzordeak ezarriko du, behar den kasuetan, zein modulu parekatzaile egin behar diren.\nHezkuntza-premia bereziko ikasleen kasuan, Onarpen Batzordeak Curriculum Egokitzapeneko Unitateari eta Unibertsitateko Gizarte Laneko Zerbitzuari txostena eskatuko die; horrela, ikasleak bermatua izango du sartzeko eta titulua eskuratzeko aurreikusitako gaitasunak eskuratzeko eskubideen eta aukeren berdintasuna.\nAurretiaz beste master ofizial edo titulu propio batzuk eginda eduki eta Deustuko Unibertsitateko kredituen aitorpena lortu nahi dutenak uztailaren 2ko 861/2010 Errege Dekretuaren 6. artikuluan ezarritakoari lotu beharko zaizkio.\nUnibertsitate Master hau duen tituludunak ondoren ageri diren funtzioak bete ahal izango ditu:\nOsasun nahasmenduaren behaketa, balorazioa eta diagnostikoa egin, eredu biopsikosozial integraletik.\nOsasun nahasmenduen eta, bereziki, osasun mentalekoen diagnostiko psikologiko eta psikopatologikoa egin.\nEsku hartze psikologiko eta psikoterapeutiko egokia egin eta ezarri.\nOsasun nahasmenduei lotutako arazo psikosozialak sakon ezagutu.\nOsasun arazo bat eta/edo arazo psikopatologiko bat duten gaixoei esku hartze psikoterapeutikoa egin.\nBilboko campusaUnibertsitate Etorbidea 2448007 - Bilbao944 139 056master.sanitariayneuropsicologia@deusto.es


Manifestazioa deitu dute Laudion, Aiaraldeko enpleguaren alde, martxoaren 22an\nEskualdeko 17 enpresa batzorderen babesarekin antolatu duten manifestazioak Arabako herria zeharkatu du goizean.\nManifestazioa Laudion, Aiaraldeko enpleguaren defentsan\nAiaraldeko 17 enpresetako batzordeak batu dira Tubacexen izandako kaleratzeen aurka\nEhunka lagunek parte hartu dute gaur Laudion (Araba) Aiaraldeko enpleguaren defentsan eta Tubacexen iragarrita dauden kaleratzeen kontra. Eskualdeko 17 enpresa batzorderen babesarekin egin dute martxa.\n10:00etan abiatu da manifestazioa Laudioko herriko plazatik Tubacexeko ateraino, bertan langileekin bat egiteko. Manifestariek Eusko Jaurlaritzaren esku-hartzea eskatu dute.\nGaur bete du, hain justu 40. eguna Tubacexeko langileen greba mugagabeak. Ostegunean zuzendaritzak enpresa batzordeari jakinarazi zionez, Amurrioko eta Laudioko lantegietako 129 pertsonari eragingo die ezarri nahi duten enplegu murrizketak. Kopuru horretatik, 95 kaleratzeak, 12 aurretiko erretiroak eta 22 baja pizgarriak izango lirateke.\nPetrolioaren eta gasaren sektorearen krisi "luzeak" eta "pandemiak bizkortu duen" energia garbien deskarbonizazio eta bultzada-prozesuak behartu dituela kaleratzeak esan du enpresak, eta industria berrantolatu eta kostuak aurreztu behar direla.\nEnpresa batzordeak, ordea, enpresaren argudioak ez direla benetakoak adierazi, eta "erabaki horren atzean zuzendaritzaren eta administrazio kontseiluaren diru-gosea eta interesak baino ez daudela" salatu du.\nGauzak horrela, Aiaraldeko enpresetako langile batzordeek manifestazioa deitu zuten, ohar bateratua kaleratuta: "Aiaraldeko enpresetako enpresa batzordeak Tubacexeko langileak egiten ari diren borroka eredugarriaren lekuko izaten ari gara" dio enpresa batzordeek kaleratutako oharrak. "Azken aste hauetan, guztiok ikusi ditugu greban dauden langileei emandako babes-adierazpenak. Era guztietako eta hainbat sektoretako babes-adierazpenak, bai inguruko enpresena, bai saltokienak, ostalaritzarenak, partikularrenak, etab. Jakin badakigu, eskualdeko gainerakoek bezala, Tubacexen zerbait gertatzen bada, guztioi eragiten digula, eta ezin dugu onartu Laudion jatorria duen multinazionalaren zuzendaritzak planteatutako enplegu-suntsiketa, are gutxiago Eusko Jaurlaritzak bermatutako zerga-salbuespen eta laguntza ugari dituen eta izan dituen enpresa bat denean".\n"Horregatik guztiagatik, eta Aiaraldean piztutako klase elkartasuna ikusi ondoren, haratago joan nahi dugu, eta eskualdeko enpresa guztien erabateko babesa erakutsi nahi dugu, Tubacexeko gure kideek eskualdeko langileriaren babesa jaso eta sentitu dezaten" zioten oharrean.\nHauek dira euren babesa agertu duten enpresa batzordeak:\nLaudioko Udaleko langileen batzordea\nEnpresa askotako langileen elkarlanaren erakusle, aurreko astean Aernnovako enplegu-erregulazioko espedientearen epaiketaren lehen saioaren aurrean, Tubacexeko eta ITP Aeroko langileek elkarretaratzea egin zuten, elkarrekin, Bilbon, enplegua defendatzeko.\nSare sozialetan ere oihartzun handia izaten ari da Tubacexeko lan-gatazka, #TubacexBorrokan traolak izan duen zabalkundeak erakusten duen moduan.


Ataun Irratia | Igandearekin batera Ilargi Arrizabalaga abeslaria izango da Ataun Irratian\n20 urteko abeslari lezoarrak bere lehen diskoa grabatzen aritu da eta udaberrian iritsiko da honen emaitza.\nTxiki-txikia zenetik izan du Gustuko Ilargi Arrizabalagak musika eta batez ere kantuan aritzea, baita oholtza bat zapaltzeko bokazioa bera ere. Joan zen urtean bere lehen diskoa grabatzen aritu zen eta aurreratutako informazioaren arabera udaberrian iritsiko da emaitza, bitartean itxaron egin beharko dugularik. Urtarrilean ‘Betirarte’ kantua zabaldu zuen lau haizetara eta gaitu nolanahi utzi gainera, bere kutsu berezia duela esan genezake eta goxotasun horrek zerbait berezia helarazi digu.\nBihar goizeko ‘Nahikoa da’ saioan Ioar Aizpuruak egingo dion elkarrizketan lan honen inguruko xehetasun gehiago jakiteko aukera izango dugu eta baita udaberrian iritsiko denaren inguruan ere. Uste duguna baino ibilbide luzeagoa du lezoarrak eta iritsiko den lana esku artean jasotzeko irrikan gaude gainera. Elkarrizketa zuzenean entzun ahal izateko, ataunirratia.eus atariko ‘Irratia > Zuzenean‘ orrialdetik egin beharko da eta hau behin amaituta eskuragarri egongo da ‘Nahibezala’ plataformako ‘Nahikoa da‘ saioaren atalean.\naurrekoaEneritz Artetxe 'Erniarraitz' bertso eskolako kidea izan dugu gurean\nhurrengoaJoaquin Beltranen bilaketa Zaldibarko zabortegiko bi gune berritan oinarrituko da


Euskal SEO: Euskal SEO Teknopolisen\nEuskal SEO Teknopolisen\nIgandean emitituko den ETBko Teknopolis saioan Quaero eta web bilatzaileei buruz arituko dira tartetxo batean. Beraz telebistatik ikusi ahal izango nauzue eta baita blog hau ere, elkarrizketatu egin bait ninduten nire ikuspuntua ere interesatzen bait zitzaien saioa egiteko. Hauek dira galderetariko batzuk, agian informazio gutxi ematen dudala irudituko zaio norbaiti, baina hainbeste gauza esateko egonik zaila egin zitzaidan dena laburtzea:\n1. Zer da bilatzaile bat?\nInformatikan bilatzaile bat, bere edukian hitz edo esaldi jakin bat duten dokumentuak bilatzeko tresna da.\nWeb bilatzaileen kasuan, bilatzen ditugun hitzen arabera, hitz horiekin erlazionaturik dauden web guneak aurkeztuko dizkigu. Google bezelako bilatzaileen kasuan gainera, web garrantzitsuena lehen posizioan aurkeztuz..\n2. Nola funtzionatzen du?\nGooglebot izeneko robotak web guneak arakatzen ditu, loturak segituz web gune bakoitzaren orri guztien informazioa bilduz doa eta informazioaren laburpen bat gorde eta sailkatu egiten du datu base batean.\n3. Zer garrantzi du bilatzaile estatubatuarra edo europearra izatea?\nMezu elektronikoak idatzi eta informazioaren bilaketa dira interneten egiten diren ekintza nagusiak. Bilatzaileek ordainduzko zerbitzuak ere eskeintzen dituzte lehen orriko posizioetan agertzeagatik eta horrek diru ekarpen handiak ekartzen dizkie biltzailearen jabeei. Google hirugarren enpresa teknologikorik garrantzitsuena bilakatu da Microsoft eta Intelen ondoren eta IBMren aurretik. Europako enpresa ugari iragartzen dira bide honetan eta dirua estatu batuetako enpresa batera joateak, europarrei kexkatzea oso normala da.\n4. Teknologia aldetik zailtasun berezirik ba al du bilatzaile batek?\nBilatzaile on bat sortzea oso zaila da. Bilatzaile ugari daude interneten baina diferentzia handiarekin Google izan da bere emaitzen arrakastagatik gehien zabaldu dena . Algoritmoa fintzean dago gakoa, lehenengo posizioan agertu behar den emaitza zein den asmatzea oso zaila da eta honetan datza bilatzaile bat bestea baino hobea izatea ala ez.\n5. Zergatik ez da orain arte horrelako proposamenik izan?\nBilatzaile berriak arrakasta lortu nahi badu, bilaketen emaitzak erabiltzaileen gustokoak izatea lortu beharko du. Egon badaude europako bilatzaileak estatu bakoitzean, espainian adibidez Noxtrum bilatzailea sortu zuten orain dela gutxi, ala ere bilaketen emaitzak oso onak ez direnez, ez du arrakasta handirik lortu erabiltzaileen artean orain arte.\n6. Zertan datza Googleren arrakasta?\nBizkortasunean eta emaitzen arrakastan oinarritzen da. Jendeak zerbait bilatzen duenean informazio zehatzena ahalik eta azkarren nahi du, eta Googlek hori eskeintzen du.\n7. Nola sailkatzen ditu bilatzaileak edukiak?\nPage Rank bihotz bezela duen algoritmoaren arabera eta web gunearen jatorria zein hizkuntza kontutan hartuz. Webgunea nongoa den jakin dezake IP helbidea aztertuz eta web orrien kodean edukia zein hizkuntzatan dagoen ikusten du. Gainera gure ordenagailuak duen IP helbidearen arabera Googlek bilatzaile bat edo beste bat aurkeztuko digu, hau da frantziar estatuan kokatuta dauden IP helbideetako erabiltzaileei google.fr helbidera bideratuko zaie automatikoki, hauek izango bait dira zihur aski erabiltzaileari gehien interesatuko zaizkion bilatzailearen emaitzak\n8. Nola egiten da eduki bat bilatzailearen lehen emaitzen artean ager dadin?\nAlgoritmoa ez badakigu ere Googlek zenbait aholku ematen ditu web guneak diseinatzerako orduan:\nEduki eta Diseinurako gida:\n* Orri guztietara textu lotura estatiko baten bidez heldu ahal izan behar da.\n* Web guneko orri garrantzitsuenetara zuzentzeko web mapa eskeini zure bisitariei.\n* Informazioasko eta zehatza daukaten orriak egin itzazu.\n* Zihurtatu zaitez bilaketetan erabiliko dituzten hitzak erabiltzen dituzula orri bakoitzean.\n* TITLE eta ALT zehatzak erabili itzazu.\n* Lotura apurturik ez dagoela eta HTML zuzena dela frogatu.\n* Web dinamikoen kasuan parametro labur eta gutxi erabiltzea komeni da.\n* Ez itzazu 100 lotura baino gehiago erabili orri berdinean.\n* Lynx bezelako nabigatzaile bat erabili, arakatzaile gehienek horrela irakurtzen dituzte orriak.\n* robots.txt erabiliz googlebot robotari esan zeintzuk diren arakatu behar dituen web orriak.\nWeb Gunea prest dagoenean:\n* Beste web gune batzuek zurearekin lotzea lor ezazu. Zure sektorekoak badira hobeto.\n* Googlera bidali lotura honen bidez http://www.google.es/addurl.html.\n* Google Sitemaps (Beta)erabili zure webgunearen estructura zein den Googleri jakinarazteko .\n* Bidali zure web gunea DMOZ bezelako atalkako aurkibide batzuetara.\n9. Edozein modutan bilatzaileek bilaketaz gain beste eskaintza batzuk ere badituzte, web pozta esaterako...\nBai, Gmail eta Google Earth, Google Analytics, Google Base, Google Musicsearch, Google Video, Google Talk... Google Labs gunean aurkitu daiteke Googlek egin duen eta egiten ari den tresneria. Google Sistema Eragilea sortzeko projektua ere abian dago. Aipatzekoa da Googlek eskeintzen dituen tresna guztiak oso ondo landuak egoten direla, erabilerrazak eta arazo gutxi ematen dituztela. Guzti hau erabiltzaileok dirurik ordaindu gabe, eta honek, jendea Googlek egiten dituen lanen erabiltzaile izaten segitzera bultzatzen du.\n10. Quaeroren kasuan Chiracek egin du iragarpena. Ez al da arritzekoa politiko batek egitea iragarpena?\nGoogle hartzen ari den indarra ikusirik ez da harritzekoa, ez da ahaztu behar bilatzaileak direla orain informazioa bilatzeko tokirik erabilienetarikoak eta informazioaren kontrola izatea beti izan da politikarien ardura.\nEtiketak: bilatzaileak, SEM, SEO